"Condamnați" să candideze împreună de dragul "proiectului România". Ciolacu anunță ce urmează după europarlamentare
"O spun fără niciun fel de reţinere, din punctul meu de vedere suntem condamnaţi împreună să continuăm acest proiect pentru România. Şi vom vedea votul românilor în ce priveşte alianţa electorală pentru Europa, pentru lista de europarlamentare şi pe urmă ne vom strânge din nou într-o coaliţie şi cred că şi mai determinaţi decât suntem acum să creăm o perspectivă", a afirmat Marcel Ciolacu, citat de Agerpres.
Amintim că în cadrul PNL are loc în aceste zile o mișcare puternică anti-PSD, pornită mai ales de filiala PNL Timiș, care a refuzat, prin vocea președintelui ei, cedarea șefiei Consiliului Județean către PSD, după cum Știrile ProTV a anunțat inițial. Informațiile au fost ulterior confirmate și de persoanele implicate.
Mai mult decât atât, alianța PSD-PNL a rămas și fără "locomotiva" Ramona Chiriac, locul I pe lista de alegeri europarlamentare, după cum Știrile ProTV a anunțat aici.
Acesta a adăugat că până la formarea coaliţiei nu au putut fi respectate toate promisiunile politice, pe fondul instabilităţii la guvernare.
"România şi-a asumat foarte multe lucruri şi o spun fără nicio reţinere: până să facem această coaliţie de guvernare, nu prea ne-am ţinut de cuvânt. Ne-am asumat şi în Iniţiativa celor Trei Mări, relaţia între Marea Baltică, Marea Neagră şi Marea Adriatică, acest tronson e parte din acest drum rutier de mare viteză pe care ni l-am asumat. De fapt, aici e şi un mixt între un drum naţional şi un drum expres. În momentul în care există colaborare, există bunăvoinţă, există determinare şi, mai ales, stabilitate politică, fiindcă să nu credeţi că se vor termina vreodată discuţiile între noi ca şi oameni politici, nu se vor termina niciodată", a spus Ciolacu, după vizita la şantierul de infrastructură rutieră pentru drumul de legătură dintre Centura Oradea (Giraţia Calea Sîntandrei) - Autostrada A3 (Biharia).
Sursa: Agerpres
Dată publicare:
22-03-2024 16:11